የመንግስት የፋይናንስ አሠራርን በማዘመን የግዢና ንብረት አስተዳደር ስራዎችን የሚያግዝ ስትራቴጂያዊ እቅድ ተግባራዊ ሊደረግ ነው
የመንግስት የፋይናንስ አሰራርን በማዘመን የግዢ እና ንብረት አስተዳደር ስራዎችን የሚያግዝ ስትራቴጂያዊ እቅድ ተግባራዊ ሊደረግ ነው፡፡  ስትራቴጂያዊ እቅዱ በፋይናንስ ዘርፉ የሚታዩትን የግለጽነት እና ተጠያቂነት፣ ወቅቱን የጠበቀ የሪፖርት ሥርዓት፣ የመንግስት ግዢ እና የንብረት አስተዳደር እንዲሁም ሌሎች ሥራዎችን ለማቀላጠፍ የሚያግዝ እና ዜጎች በአገሪቱ የሚከናወኑ የልማት ሥራዎችን እንዲከታተሉ የሚያስችል የአሠራር ስርዓት እንደሆነ ነው የተገለጸው፡፡አሁን ላይ ሚኒስቴር መሥሪያ ቤቱ የዘረጋው ከፌደራል እስከ ክልል ወጥ የሆነ የፋይናንስ አሠራር ሥርዓት ዘመናዊ እና በዓለምአቀፍ ደረጃ፤ በዓለም ባንክ እና  በሌሎች የልማት አጋር ድርጅቶች ጥሩ ግብረ መልስ ያለው አሠራር ሲሆን ስትራቴጂያዊ እቅዱ ይህንን የሚያግዝ እና የሚስተዋሉ ችግሮችን የሚቀርፍ እንደሆነ ነው በተካሄደ የውይይት መድረክ ላይ የተነሳው፡፡  የዓለም ባንክ የፕሮግራም ዳይሬክተር የሆኑት ናታሊያ ማይሌንኮ ኢትዮጵያ እየተገበረች ያለው የፋይናንስ ሥርዓት በአፍሪካ በተወሰኑ አገራት እየተሰራበት ያለ እና የተሻለ እንደሆነ በመድረኩ ላይ ገልጸዋል፡፡ የገንዘብና ኢኮኖሚ ትብብር ሚኒስትር ዴኤታ አቶ አድማሱ ነበበ የዓለም ባንክ ጨምሮ የልማት አጋር ድርጅቶች አገሪቱ እያስመዘገበች ላለው እድገት ከፍተኛ ሚና እንዳላቸው ገልፀው ይህንኑ አስተዋጽኦ አጠናክረው እንዲቀጥሉ እና ከክፍያ ጋር ተያይዞ የሚነሳባቸውን ቅሬታ እንዲፈቱ ጠይቀዋል፡፡በውይይቱ ላይ የተሳተፉ የክልል የገንዘብና ኢኮኖሚ ትብብር ቢሮ ተወካዮች ከቴክኖሎጂ ጋር ተያይዞ የሚነሱ የአሰራር ክፍተቶች እና የግንዛቤ ችግሮች እንዲፈቱላቸው ጠይቀዋል፡፡ችግሮቹን ለመቅረፍ የሚኒስቴር መስሪያ ቤቱ ትኩረት ሰጥቶ እንደሚሰራ የተናገሩት ሚኒስትር ዴኤታዋ አምባሳደር ሌላዓለም ገብረዮሃንስ በዚህ ረገድ አጋር ድርጅቶች እንዲያግዙም አሳስበዋል፡፡ ለተግባራዊነቱ የሚጠበቀው ስትራቴጂያዊ እቅድም ችግሩን እንደሚፈታ ይታመናል ሲሉ ለዋልታ ተናግረዋል፡፡የገንዘብና ኢኮኖሚ ትብብር ሚኒስቴር ከክልል ተወካዮች፣ ከልማት አጋር ድርጅቶች እና ከዓለም ባንክ ተወካዮች ጋር የሚያካሂደው ውይይት ትላንት የተጀመረ ሲሆን ለአራት ቀናት የሚቆይ እንደሆነ ተገልጿል፡፡